ET Euroopa Liidu Teataja C 70/2

Teatis, mis käsitleb tasakaalustusmeetmeid teatavate Korea Vabariigist pärinevate elektrooniliste mikrolülituste (dünaamiliste muutmälude ehk DRAMide) impordi suhtes

(2005/C 70/02)

Komisjoni on teavitatud, et teatavate Korea Vabariigist pärinevate elektrooniliste mikrolülituste (dünaamiliste muutmälude ehk DRAMide) importimisel ei nõuta mõnede DRAMide puhul alati tasakaalustavat tollimaksu.

1. Vaatlusalune toode

Vaatlusalune toode on teatud Korea Vabariigist pärit mikrolülitus, mida nimetatakse dünaamiliseks muutmäluks (Dynamic Random Access Memories/ “DRAM”), selle kõik liigid, tihedusastmed ja variatsioonid, ka töödeldud pooljuhtplaatidesse või kiipidesse ühendatuna, toodetud metalloksiid-pooljuhtide (MOS) tehnoloogia alusel, kõigis tihedustes (sealhulgas edaspidi võimalikud tihedused), olenemata ühenduse kiirusest, konfiguratsioonist, pakendist või kandetarindist jne. Vaatlusaluste toodete hulka loetakse ka DRAMid, mis esinevad (standardsete) mälumoodulite või (standardsete) mäluplaatide koosseisus või mõnel muul liitkujul ja kui nende põhifunktsioon on andmete säilitamine.

Vaatlusalune toode on klassifitseeritud CN-koodide 8542 21 11, 8542 21 13, 8542 21 15, 8542 21 17, ex 8542 21 01 (TARIC-koodi 8542210110), ex 8542 21 05 (TARIC-koodi 8542210510), ex 8548 90 10 (TARIC-koodi 8548901010), ex 8473 30 10 (TARIC-koodi 8473301010) ja ex 8473 50 10 (TARIC-koodi 8473501010) alla. Need CN-koodid on esitatud ainult teavitamise eesmärgil.

2. Olemasolevad meetmed

Praegu kohaldatavad meetmed on nõukogu määrusega (EÜ) nr 1480/2003 (1) kehtestatud lõplikud tasakaalustavad tollimaksud.

3. Praegune olukord vaatlusaluse toote importimisel

Komisjoni on teavitatud, et vaatlusaluse toote teataval importimisel ei nõuta alati tasakaalustavat tollimaksu. Nimetatud olukord võib tekkida juhul, kui DRAMid, kas mälumoodulite koosseisus, mäluplaatide koosseisus või mitte ning muul liitkujul, sisaldavad ka komponente või DRAMe, mis ei pärine Koreast. Komisjon kavatseb uurida olukorda, et teha kindlaks, milliseid erisätteid on vaja vastu võtta vastavalt nõukogu määruse (EÜ) nr 2026/97 artikli 24 lõikele 3 (“algmäärus”), (2) et tagada vaatlusaluse toote importimisel nimetatud maksukohustuse korrektne rakendamine. Kõnealused erisätted võib esitada nõuetena, et tagada Koreast pärinevate DRAMide (mälumoodulite koosseisus, mäluplaatide koosseisus või mitte ning muul liitkujul) osas tasakaalustava tollimaksu laekumine. Selleks võib importijatelt impordi käigus nõuda DRAMide (mälumoodulite koosseisus või ilma, mäluplaatide koosseisus või ilma ning muul liitkujul) päritoludeklaratsiooni esitamist.

4. Menetluskord

Komisjon kutsub huvitatud isikuid üles eespool kirjeldatud olukorda kommenteerima. Et saada olukorra kontrollimiseks vajalikku teavet, saadab komisjon lisaks käesoleva teatise koopia ühenduse tööstusharule ja kõigile ühenduse tootjate liitudele, Korea Vabariigi eksportijatele/tootjatele ja importijatele, kes tegid uurimisalast koostööd olemasolevate meetmete kehtestamiseks, kõikidele eksportijate/tootjate liitudele ja vaatlusaluse ekspordiriigi tolliametitele. Nimetatud või muud huvitatud isikud võivad 40 päeva jooksul teatise avaldamise kuupäevast Euroopa Liidu Teatajas endast teada anda ja edastada komisjonile teavet eespool nimetatud olukorra kohta koos asjakohaste tõenditega.

Peale selle võib komisjon huvitatud isikud ära kuulata, kui nad esitavad taotluse, milles on esitatud ärakuulamise konkreetsed põhjused. Taotlus tuleb esitada eespool nimetatud 40 päevase tähtaja jooksul.

Kõik huvitatud isikute esitatud esildised ja taotlused peavad olema kirjalikud (mitte elektroonilisel kujul, kui ei ole märgitud teisiti) ning peavad sisaldama huvitatud isiku nime, aadressi, e-posti aadressi, telefoni- ja faksi- ja/või teleksinumbrit. Kõik kirjalikud esildised ja kirjavahetus, mida huvitatud isikud käsitlevad konfidentsiaalsena, peavad olema märgistatud sõnaga “piiratud” (3) ning vastavalt algmääruse artikli 29 lõikele 2 peab nendega olema kaasas mittekonfidentsiaalne versioon, millel on märge “Kontrollimiseks huvitatud isikutele”.

Komisjoni postiaadress:

European Commission Directorate-General for Trade Directorate B Office: J-79 5/16 B-1049 Brussels Faks: (32-2) 295 65 05 Teleks: COMEU B 21877

5. Kättesaadava teabe kasutamine

Juhul kui huvitatud isik ei esita olukorda käsitlevat teavet ettenähtud aja jooksul või takistab olukorra uurimist märkimisväärselt, võib vastavalt algmääruse artiklile 28 teha kättesaadavate faktide põhjal nii negatiivseid kui positiivseid järeldusi.

Kui selgub, et huvitatud isik on esitanud ebaõiget või eksitavat infot, jäetakse selline info arvesse võtmata ning võidakse toetuda kättesaadavatele faktidele.

Kui huvitatud isik ei tee koostööd või teeb seda üksnes osaliselt ning kui järeldused põhinevad seetõttu kättesaadavatel faktidel vastavalt algmääruse artiklile 28, võib tulemus olla asjaomasele isikule ebasoodsam, kui see oleks olnud tema koostöö korral.

(1) ELT L 212, 22.8.2003, lk 1.

(2) EÜT L 288, 21.10.1997, lk 1. Määrust on viimati muudetud nõukogu määrusega (EÜ) nr 461/2004 (ELT L 77, 13.3.2004, lk 12).

(3) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artiklile 4. See on konfidentsiaalne dokument vastavalt nõukogu määruse (EÜ) nr 2026/97 (EÜT L 288, 21.10.1997, lk 1) artiklile 29 ning WTO subsiidiumide ja tasakaalustusmeetmete lepingu artikli 12 lõikele 4.